ตำรวจพร้อมดูแลความสงบเรียบร้อยวันเลือกตั้งล่วงหน้า 17 มีนาคมนี้ เน้นหน่วยที่มีผู้ลงทะเบียนจำนวนมาก เกรงมีปัญหาจุดจอดรถและการจราจร
พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ ยืนยันว่า ตำรวจทั่วประเทศ พร้อมดูแลความสงบเรียบร้อยวันเลือกตั้งล่วงหน้า 17 มีนาคมนี้ อย่างเต็มที่ โดยใช้กำลังตำรวจสนับสนุน ตามที่คณะกรรมการการเลือกตั้ง หรือ กกต. ร้องขอเบื้องต้นประมาณ 3,000 นาย         ขณะเดียวกัน ได้ส่งแผนการรักษาความปลอดภัยและอำนวยความสะดวกด้านการจราจรจากทุกกองบัญชาการให้ กกต. พิจารณาแล้ว ซึ่งทาง กกต. เน้นย้ำในเรื่องการจัดการจราจร โดยเฉพาะ บริเวณหน่วยเลือกตั้ง ที่มีประชาชนลงทะเบียนเลือกตั้งล่วงหน้าจำนวนมาก ที่อาจมีปัญหาเรื่องจุดจอดรถและการจราจรโดยรอบ ซึ่งในวันเลือกตั้งล่วงหน้า ตนเองและ พลตำรวจโทณัฐธร เพราะสุนทร ผู้ช่วยผู้บัญชาการตำรวจแห่งชาติ จะตระเวนตรวจความเรียบร้อยตามหน่วยลงคะแนนต่าง ๆ ด้วย        ส่วนกรณีพรรคเพื่อไทย อ้างพบการกระทำที่อาจจะเป็นการทุจริตการเลือกตั้งในพื้นที่จังหวัดพะเยา รองผู้บัญชาการตำรวจแห่งชาติ กล่าวว่า เป็นอำนาจของ กกต. ในการตรวจสอบ ซึ่งจากการประสานงานร่วมกัน ทราบว่า ยังไม่พบหลักฐานการซื้อสิทธิขายเสียงในพื้นที่ พร้อมปฏิเสธ ไม่ทราบว่า กระแสข่าวนี้ เชื่อมโยงกับกรณีที่ผู้บัญชาการตำรวจแห่งชาติ มีคำสั่งย้าย พลตำรวจตรีอดุลย์ ดรุณเพท ผู้บังคับการตำรวจภูธรจังหวัดพะเยา มาปฏิบัติราชการที่ศูนย์ปฏิบัติการ สำนักงานตำรวจแห่งชาติ หรือไม่